

SZABADTŰZI LOVAGREND GASZTRONÓMIAI EGYESÜLET

**Bogács 3412 Bogács, Fürdő út 2.**

**Tel./fax: 06(49)334-077**

[**www.szabadtuzirend.hu**](http://www.szabadtuzirend.hu)**,** [**www.szabadtuzon.hu**](http://www.szabadtuzon.hu)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Szám :

**Tevékenységi beszámoló**

**2016. évről**

A Szabadtűzi Lovagrend 2016. évben alapszabályának, kiáltványának és kódexének megfelelően végezte a munkáját.

**I.**

**Gasztronómiai rendezvények, versenyek a Lovagrend szervezésében, vagy aktív közreműködésével**

A Munkatervünkben foglaltaknak megfelelően, nagy sikerrel, 2016. végén, megrendeztük a Vendéglátó Szakközépiskolák Országos szabadtéri főzőversenyét, mely a mindenki által szeretett Tóth Jutka emlékére a Tóth Jutka Emlékverseny nevet viseli, és itt kerül átadásra az MNGSZT Főváros és Környéke Régiója által alapított Tóth Jutka Emlékgyűrű is.

**A rendezvényen ismét 23 csapat vett részt, amely úgy tűnik a jó tendencia megtartása volt. Örömmel konstatáltuk, hogy egyre több határon túli iskola is részt vett a versenyben, Felvidékről, Vajdaságból is.**

A rendezvény során az alapanyagokat ismét támogatóktól kellett összeszedni. Az alapanyag teljes értéke 1.6 millió forint volt. Köszönet illeti érte azokat a támogatóinkat, akik segítséget nyújtottak. A köszönet kifejezéseképen számukra köszönő levelet küldtünk. Hangozzák el a nevük is: Hírös Farm Kft., Húscsarnok Kft., Horex-gomba Kft., Izsáki házitészta Kft, Ráckevei Dunaági Horgásszövetség, Hercsihús Kft – Boldogcsirke program, Magnamercator Kft, Midl Kft, Nyúl Terméktanács, Jégtrade Kft.

Augusztusban terveztük, de érdeklődés hiányában elmaradt a Kárpát-medencei Gasztronómiai Lovagrendek Harmadik Lovagi tornája Gyálon.

Fentieken túl lezajlott a Hadikonyha szemle és Főzelékfőző verseny Tóalmáson.

Erdélyben az Észak-székelyföldi Főkapitányságon belül két kapitányság jött létre, a Gyergyószéki és az Udvarhelyszéki Kapitányság. A tavaly önállóvá vált Önálló erdélyi Rend működéséről sajnos 2016 évben nem rendelkeztünk firss információkkal. amely.

Vajdasági Főkapitányságunkon belül is két Kapitányság jött létre, a Bácskavidéki és a Zentakörnyéki Főkapitányság. Sajnos a Zentakörnyéki területen létrejött kapitányság aktivitása még nem igazán elegendő.

Több országos, illetve nemzetközi rendezvény szervezésében, lebonyolításában vettünk részt, így a Kalocsai Paprika Fesztivál keretében megvalósult a Lovagrend által felügyelt és lebonyolított Kalocsai Szürkekmarha-főző Verseny illetve lezajlott a IV. Eszterházy Barokk Ételfőző Fesztivál, melynek szakmai megvalósítása szintén Lovagrendünk nevéhez fűződik.

Több rendezvény, így például a Szolnoki Gulyásfesztivál, vagy a Martfűi Kolbásztöltő Fesztivál védnökeiként szerepeltünk.

A 2016 évben 18 vándorkupát alapítottunk, melyeket különböző versenyekre ajánlottunk fel. Összességében immár 37 vándorkupa kapcsolódik Lovagrendünk nevéhez.

Főkapitányságaink önállóan is szerveznek versenyeket. 2016. évben a **hét belföldi és az öt határon túli Főkapitányságunk összesen 139 rendezvényt szervezett, ahol becslések szerint átlagosan 2-3000 érdeklődő, összességében mintegy 400.000 érdeklődő jelent meg.**

Lovagjaink és Kormos-lovagjaink az összesített adatok alapján **több mint 750 rendezvényen jelentek meg versenyzőként.**

A Lovagrend kezdeményezésének folytatásaként 2016. évben Kalocsán, a **Paprikás Ételek Főzőversenyén, az immár negyedik éve zajló** a lovagi szakácsok számára külön **Lovagi udvarként** működő verseny mellett megtartásra került az III. Kalocsai Szürkemarha-pörkölt Főző verseny.

Lovagjaink közel **250 rendezvényen működtek közre zsűriként**, illetve szervezőként. Ezek közül kiemelést érdemel a **Barokk Ételfőző Fesztivál vagy a Kakucsi Böllérfesztivál.**

A főkapitányságok több esetben vettek részt **karitatív jellegű rendezvényen**, ahol főzéssel, ételkészítéssel járultak hozzá a rendezvény sikeréhez.

**II.**

**Nem versenyjellegű rendezvények és események**

A beütemezett **Nagytanács Ülések megtartásra kerültek**.

Egy ízben került sor **Lovagavatási Ceremóniára, Gyálon**, ahol összességében **33 új Lovag befogadása valósult meg**. Külön Ceremóniára került sor **Gyergyószentmiklóson, ahol 6 új lovagot** fogadtunk a Lovagrendbe.

Összesen **hat alkalommal került sor Kormos-lovagok felvételére** és **öt Ceremónia keretében fogadtunk be Lovagrendünkbe Apródokat.**

**III.**

**Tagsági viszonyok**

Lovagrendünknek **2016. december 31.-én 284 taggal rendelkezik. Közülük 47 fő a határon túli szervezetrészek tagja**. Ebbe a létszámba nem számítódik bele az Önálló Erdélyi Rend, mely közel 100 fővel dolgozik.

2016. évben a Lovagrendbe **39 új tag kérte felvételét.**

A Lovagi Gyűlés felhatalmazása alapján a Nagytanács renddíj nem fizetése miatt 58 lovag tagsági viszonyát szüntette meg.

Eredményesen befejeztük a Kormos lovagok elmaradt avatási folyamatát is, jelenleg lovagrendünknek **40 Kormos lovagi taggal rendelkezik**, akik avatása, a Lovagi gyűlés előtt került sorra.

**23 Apródunk is van**. A tiszteletbeli lovagi címet, az Alapszabály módosításával még **2015 évben megszüntettük.** Ugyancsak megszűnt a Szövetségesi állomány, az érintettekkel együttműködési megállapodást kötünk, vagy a Lovagrend részeiként működnek. **Folyamatban volt az év során a Magyar Grillszövetséggel való egyesülés,** oly módon, hogy a Grillszövetség beolvad Lovagrendünkbe és a **Magyar Grillszövetség, a Szabadtűzi Lovagrend Állandó Grilltanácsa néven** folytatja munkáját.

**IV.**

**Együttműködési megállapodások**

Több szervezettel, fesztiválszervező vállalkozással, civil szerveződéssel megállapodáson kívüli együttműködést folytattunk, **a Kalocsai Paprikanapok szervezőivel, a Kecskeméti Tojássokadalom szervezőivel, a Vadászati Expo szervezőivel.**

Az év folyamán 58 település keresett meg minket és jelezte, hogy szorosabb együttműködést kíván kialakítani saját gasztronómiai rendezvénye és Lovagrendünk, mint közreműködő között. Ezek között megemlíthető **Gyömrő, Gyál és Tiszaföldvár, Pétfürdő, Tóalmás, a felvidéki Nagymad, vagy a vajdasági Adorján**. Külön meg kell említeni a Népművelők Országos Találkozójával történt együttműködést, melynek keretében Lovagrendünk az **egyik este vacsorát készített a mintegy 400 résztvevő** számára. Az itt szerzett ismertség hatására **36 új település keresett meg minket**, kérve szervezői munkájukhoz nyújtandó segítségünket.

**V.**

**Egyéb tevékenység**

2015 októberében a Nagytanács pályázatot nyújtott be a Nemzeti Együttműködési Alaphoz egyrészt működési célú támogatás, másrészt szakmai feladatok végrehajtásának támogatása érdekében. A Müködési célú **pályázaton nyertünk, 800.000 Ft összeget.**

A pályázaton nyert pénzt a legnagyobb lovagrendi versenyek szervezésére és sátrak illetve sörpad készletek beszerzésére használtuk fel, de vásároltunk például szünetmentes napelemes áramforrást is, majd 2017 év elején elszámoltunk a pályázat kiírója felé.

A verőcei diákverseny lebonyolításához a **Bethlen Gábor Alapkezelő Nonprofit ZRT.-től 1.000.000 Ft összeget nyertünk**, köszönhetően Gazdik István lovagtársunk és Pánczél Károly országgyűlési képviselő úr segítségének is.

Folyamatos sajtó- és propaganda tevékenységgel a Lovagrend céljainak ismertetése, a Lovagrend népszerűsítése kérdésében előrelépés történt. Versenyhez kötődően **187 esetben**, egyéb gasztronómiai eseményhez vagy a Lovagrend életéhez kapcsolódóan pedig **96 esetben** került sor elektronikus sajtóban történő képi megjelenésre és **138 esetben** került sor írásos sajtóban való megjelenésre.

A Lovagrend az év folyamán **167 versenyen adott át mintegy 230 különdíjat** a Magyar Gasztronómiai Hagyományok ápolásának elismeréséül.



Dr. Simon Tamás

a Lovagrend nagymestere